McKinley falt i armene på en av livvaktene og ropte «ikke la dem skade ham», noe som kan ha reddet attentatmannens liv, idet folkemengden overmannet ham. Før han mistet bevisstheten, la han til at de måtte meddele det varsomt til hustruen. En elektrisk «hesteløs» ambulanse - en av de første elbilene - fraktet den sårede til nærmeste førstehjelpsstasjon. Buffalos beste kirurg stod midt i en operasjon, og nærmeste tilgjengelige lege var en gynekolog. Selv om verdensutstillingen ellers hadde innlagt strøm, var det ikke tilfelle for klinikken. Uten elektrisk lys måtte assistentene vinkle diverse speil for å fange lyset fra den synkende solen, slik at gynekologen så noe av hva han gjorde mens han opererte presidenten, som nå var bedøvet med eter. Skuddsåret ble sydd sammen, men det ble ikke lagt inn noe dren. Et røntgenapparat tegnet av Thomas Edison ble vist på utstillingen, men McKinleys leger avslo å bruke det til å finne kulen.